觀瀑布圖
作者：劉宰
朝代：宋

paragraphs: 仰觀山糢糊，俯視山歷歷。
見卑不見高，此恨通今昔。
觀者笑且言，畫手非用力。
安知畫工心獨苦，世上悠悠幾人識。
君看白練飛，杳不見來跡。
疑從九霄中，直下恣噴激。
六月天無風，大暑鑠金石。
此景獨清涼，飛雪灑石壁。
此豈銀河翻，餘派墮空碧。
抑豈龍門決，洪波注八極。
方知畫者心，不止存目擊。
山上更有山，去天不盈尺。
丹崖與翠巘，羣仙所游息。
煙雲不可到，日星在几席。
甘露被草木，醴泉出巖隙。
流落人間者，萬派祇餘瀝。
知畫豈予能，因畫重悽惻。
聖賢言外意，未可紙上得。
所以說詩者，要在以意逆。
安得畫外觀山人，共向書中探端的。